Illum, il-Kummissjoni Ewropea nediet proċeduri ta' ksur kontra 23 Stat Membru u kontra r-Renju Unit talli naqsu milli jippromulgaw ir-regoli l-ġodda li jirregolaw il-koordinazzjoni madwar l-UE tal-media awdjoviżiva kollha, kemm ix-xandiriet televiżivi tradizzjonali kif ukoll is-servizzi on-demand, u l-pjattaformi ta' video-sharing. Dawn ir-regoli l-ġodda tal-UE għandhom l-għan li joħolqu qafas regolatorju adattat għall-era diġitali, li jwassal għal xenarju awdjoviżiv aktar sikur u diversifikat. Isaħħu l-protezzjoni tat-telespettaturi, b'attenzjoni partikolari għas-sikurezza ta' dawk l-aktar vulnerabbli, bħall-minorenni, u għall-estensjoni tar-regoli rigward id-diskors ta' mibegħda għall-pjattaformi ta' video-sharing, u jrawmu d-diversità kulturali fil-media awdjoviżiva, filwaqt li fl-istess ħin jintroduċu għall-ewwel darba rekwiżiti ġodda ta' indipendenza għar-regolaturi nazzjonali tal-media u jissalvagwardjaw il-pluraliżmu tal-media. L-iskadenza għat-traspożizzjoni tad-Direttiva riveduta dwar is-Servizzi tal-Media Awdjoviżiva fil-leġiżlazzjoni nazzjonali kienet id-19 ta' Settembru 2020 u d-Danimarka, l-Ungerija, in-Netherlands u l-Iżvezja biss innotifikaw il-miżuri ta' traspożizzjoni u ddikjaraw in-notifika tagħhom bħala kompluta. Għalhekk, il-Kummissjoni bagħtet l-ittri ta' avviż formali lill-Belġju, lill-Bulgarija, liċ-Ċekja, lill-Ġermanja, lill-Estonja, lill-Irlanda, lil Greċja, lil Spanja, lil Franza, lill-Kroazja, lill-Italja, lil Ċipru, lil-Latvja, lil-Litwanja, lil-Lussemburgu, lil Malta, lill-Awstrija, lill-Polonja, lill-Portugall, lir-Rumanija, lis-Slovenja, lis-Slovakkja, lill-Finlandja u lir-Renju Unit, biex titlobhom jipprovdu aktar informazzjoni. Issa għandhom xahrejn biex iwieġbu. Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet: “Irridu kundizzjonijiet ekwi għall-atturi kollha tal-media u rridu nipproteġu aħjar lit-tfal u lill-konsumaturi meta jaċċessaw il-kontenut awdjoviżiv. Irridu wkoll niżguraw aktar diversità fuq il-pjattaformi video-on-demand u noħolqu xenarju awdjoviżiv aktar ġust. Din hija r-raġuni għaliex għandna regoli komuni. Id-Direttiva dwar is-Servizzi tal-Media Awdjoviżiva jistħoqqilha l-isforz kollettiv kollu tagħna. Din hija kisba importanti, li se trawwem id-diversità kulturali fis-servizzi tal-media awdjoviżiva.” Il-Viċi President għall-Valuri u t-Trasparenza, Věra Jourová, qalet: “Wasal iż-żmien li l-Istati Membri kollha jittrasponu r-regoli u jittrasponuhom tajjeb. Id-Direttiva riveduta dwar is-Servizzi tal-Media Awdjoviżiva hija biċċa leġiżlazzjoni ewlenija għall-pluraliżmu tal-media. Issaħħaħ l-indipendenza tar-regolaturi tal-media, tħeġġeġ it-trasparenza tas-sjieda tal-media u tippromwovi l-litteriżmu fil-media.” Il-Kummissarju għas-Suq Intern, Thierry Breton, qal: “Sentejn ilu, iddeċidejna b'mod kollettiv - inkluż l-Istati Membri - li naġġornaw ir-regoli tal-UE dwar il-kontenut awdjoviżiv. Dawn ir-regoli jipproteġu aħjar lit-telespettaturi - b'mod partikolari dawk l-aktar vulnerabbli bħall-minorenni - irawmu d-diversità kulturali u jissalvagwardjaw il-pluraliżmu tal-media. Madankollu, dawn ma jġibu l-ebda wieħed minn dawn il-benefiċċji jekk jibqgħu fuq il-karta. Nappella lill-Istati Membri biex jippromulgaw dawn ir-regoli mingħajr aktar dewmien biex jiżguraw ambjent online aktar sikur, aktar ġust u aktar diversifikat.” Id-Direttiva attwali tal-UE dwar is-Servizzi tal-Media Awdjoviżiva tirregola l-koordinazzjoni madwar l-UE tal-leġiżlazzjoni nazzjonali dwar is-servizzi tal-media awdjoviżiva, kemm ix-xandiriet televiżivi tradizzjonali kif ukoll is-servizzi on-demand, u l-pjattaformi ta' video-sharing. Madankollu, ix-xenarju medjatiku nbidel b'mod drastiku f'inqas minn għaxar snin. Miljuni ta' Ewropej, speċjalment iż-żgħażagħ, jaraw il-kontenut online, on demand u fuq apparat mobbli differenti. Filwaqt li qieset dawn l-iżviluppi ġodda, f'Mejju 2016, il-Kummissjoni pproponiet reviżjoni tad-Direttiva dwar is-Servizzi tal-Media Awdjoviżiva li kienet tinkludi approċċ ġdid għall-pjattaformi online ta' disseminazzjoni ta' kontenut awdjoviżiv. F'Ġunju 2018, il-Parlament Ewropew u l-Kunsill laħqu ftehim politiku dwar ir-regoli riveduti, li ġew adottati mill-Parlament Ewropew u mill-Kunsill tal-Unjoni Ewropea f'Novembru 2018. L-għan ewlieni tad-Direttiva huwa li toħloq u tiżgura l-funzjonament xieraq ta' suq uniku Ewropew għas-servizzi tal-media awdjoviżiva, filwaqt li tikkontribwixxi għall-promozzjoni tad-diversità kulturali, tipprovdi livell adegwat ta' protezzjoni tal-konsumatur u tissalvagwardja l-pluraliżmu tal-media. L-istati membri kellhom 21 xahar biex jittrasponu d-Direttiva fil-leġislazzjoni nazzjonali. Biex tiżgura li r-regoli l-ġodda jiġu promulgati f'waqthom, matul dawn l-aħħar snin, il-Kummissjoni appoġġat lill-awtoritajiet tal-Istati Membri, inkluż permezz tal-Kumitat ta' Kuntatt u l-Grupp ta' Regolaturi Ewropej għas-Servizzi tal-Media Awdjoviżiva (ERGA) dwar it-traspożizzjoni tal-AVMSD. Il-Kummissjoni ppubblikat ukoll linji gwida dwar xogħlijiet Ewropej u pjattaformi ta' video-sharing. Id-Direttiva riveduta dwar is-Servizzi tal-Media Awdjoviżiva (UE) 2018/1808 Il-Kummissjoni tieħu aktar passi biex tippromwovi x-xogħlijiet awdjoviżivi Ewropej u tipproteġi lit-telespettaturi vulnerabbli – Stqarrija għall-istampa Linji Gwida dwar id-Direttiva riveduta dwar is-Servizzi tal-Media Awdjoviżiva – Mistoqsijiet u Tweġibiet Is-Suq Uniku Diġitali: regoli aġġornati dwar il-media awdjoviżiva - Mistoqsijiet u Tweġibiet (is-7 ta' Ġunju 2018) Id-Direttiva attwali dwar is-Servizzi tal-Media Awdjoviżiva Prinċipji ġenerali li jirregolaw is-Servizzi tal-Media Awdjoviżiva fil-livell Ewropew Proċedura ta' ksur